RSP ขยับจ่ายปันผลระหว่างกาล 0.05 บ.เร็วขึ้นเป็น 24 เม.ย.63
RSP ขยับจ่ายปันผลระหว่างกาล 0.05 บ.เร็วขึ้นเป็น 24 เม.ย.63
1 เม.ย. 2563

นางสาวพาพิชญ์ วงศ์ไพฑูรย์ปิยะ ประธานเจ้าหน้าที่บริหาร บริษัท ริช สปอร์ต จำกัด (มหาชน) หรือ RSP เปิดเผยว่า จากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ที่ประชุมคณะกรรมการบริษัทครั้งที่ 2/2563 เมื่อวันที่ 26 มีนาคม 2563 ได้พิจารณาเลื่อนการประชุมสามัญผู้ถือหุ้นประจำปี 2563 ออกไปไม่มีกำหนด จากเดิมที่ได้กำหนดไว้ในวันอังคารที่ 21 เมษายน 2563
รวมทั้งให้ยกเลิกวันกำหนดรายชื่อและวันรวบรวมรายชื่อผู้ถือหุ้นเพื่อสิทธิ์ ในการเข้าร่วมประชุมสามัญผู้ถือหุ้นประจำปี 2563 ที่ได้กำหนดไว้เดิมเมื่อวันที่ 6 มีนาคม 2563 ด้วย ซึ่งเมื่อสถานการณ์คลี่คลาย และมีความเหมาะสม บริษัทฯ จะพิจารณากำหนดวาระการประชุมและวันประชุมสามัญผู้ถือหุ้นขึ้นใหม่และจะแจ้งให้ผู้ถือหุ้นทราบต่อไป
ทั้งนี้ คณะกรรมการบริษัทฯมีมติให้จ่ายเงินปันผลระหว่างกาลจากกําไรของบริษัทฯ ที่ปรากฏในงบแสดงฐานะการเงินและบัญชีกําไรขาดทุนประจำปี 2562 สิ้นสุด ณ วันที่ 31 ธันวาคม 2562 ซึ่งได้ผ่านการตรวจสอบและรับรองโดยผู้สอบบัญชีของบริษัทฯแล้ว ในอัตราหุ้นละ 0.05 บาท (ห้าสตางค์) ซึ่งเป็นอัตราเดิม รวมเป็นเงินทั้งสิ้น 38,500,000 บาท
โดยจะจ่ายจากกําไรที่เสียภาษีเงินได้นิติบุคคลในอัตราร้อยละ 20 ซึ่งผู้ถือหุ้นที่เป็นบุคคลธรรมดาสามารถนําไปเครดิตภาษีได้ทั้งจํานวน ทั้งนี้้ การจ่ายเงินปันผลระหว่างกาลดังกล่าว จะจ่ายให้แก่ผู้ถือหุ้นของบริษัทที่มีรายชื่อปรากฏในสมุดทะเบียนผู้ถือหุ้น ณ วันที่ 9 เมษายน 2563 จากเดิมวันที่ 29 เมษายน 2563  และกำหนดจ่ายเงินปันผลในวันที่ 24 เมษายน 2563  จากเดิมวันที่ 18 พฤษภาคม 2563
อย่างไรก็ตามคณะกรรมการบริษัทฯได้พิจารณาจ่ายเงินปันผลระหว่างกาลแทนการจ่ายเงินปันผลประจำปีตามที่จะเสนอต่อที่ประชุมสามัญผู้ถือหุ้นประจำปี 2563 เพื่อลดผลกระทบที่อาจเกิดขึ้นกับผู้ถือหุ้นจากการเลื่อนการประชุมสามัญผู้ถือหุ้นของบริษัทฯ ออกไปไม่มีกำหนด